รัฐอัดงบลงทุนงัดเศรษฐกิจใต้
เศรษฐกิจภาคใต้เดือน ก.พ.ปรับตัวดี รัฐอัดงบลงทุนเพิ่มพรวด 41.1% แต่เอกชนยังรอเศรษฐกิจฟื้น
7 เม.ย. 2558

เศรษฐกิจภาคใต้เดือน ก.พ.ปรับตัวดี รัฐอัดงบลงทุนเพิ่มพรวด 41.1% แต่เอกชนยังรอเศรษฐกิจฟื้น
นางวจีทิพย์ พงษ์เพ็ชร ผู้อำนวยการอาวุโส สำนักงานภาคใต้ ธนาคารแห่งประเทศไทย เปิดเผยภาวะเศรษฐกิจการเงินภาคใต้ เมื่อเดือน ก.พ.ที่ผ่านมา ว่า เศรษฐกิจภาคใต้โดยรวมปรับตัวดีขึ้นจากเดือนก่อนหน้า จากการท่องเที่ยวที่ขยายตัวจากเดือนเดียวกันปีก่อน 30.7% โดยมีจำนวนนักท่องเที่ยว 743,045 ล้านคน ส่วนหนึ่งเพราะเดือนเดียวกันปีก่อน การท่องเที่ยวได้รับผลกระทบจากการชุมนุมทางการเมืองและเหตุระเบิดในชายแดนภาคใต้
นอกจากนี้ การบริโภคอุปโภคภาคเอกชน เพิ่มขึ้น 2.8% ดีขึ้นเป็นเดือนที่สอง จากการเก็บภาษีมูลค่าเพิ่มที่เร่งตัวขึ้น โดยเฉพาะการจัดเก็บจากธุรกิจค้าส่ง ค้าปลีก รวมทั้งยังเริ่มเห็นสัญญาณการใช้จ่ายในสินค้าคงทนและกึ่งคงทนมากขึ้น อาทิ การบริโภค ยานยนต์
ขณะเดียวกัน ยังมีแรงกระตุ้นเศรษฐกิจจากภาครัฐเพิ่มขึ้น โดยมีการเร่งเบิกจ่ายงบลงทุนจำนวน 4,017.3 ล้านบาท เพิ่มขึ้นจากช่วงเดียวกันปีก่อน 41.1% ตามการเบิกจ่ายของกรมทางหลวงชนบท กรมทางหลวง กรมชลประทาน กรมโยธาธิการและผังเมือง ส่วนการเบิกจ่ายงบประจำ 7,242.4 ล้านบาท ลดลง 39.5% เนื่องจากกรมส่งเสริมการปกครองท้องถิ่น โอนเงินอุดหนุนเข้าบัญชีเงินฝากองค์กรปกครองส่วนท้องถิ่น (อปท.) โดยตรง รวมทั้งกระทรวงสาธารณสุขนำระบบเบิกจ่ายตรงเงินเดือนให้ข้าราชการ
อย่างไรก็ตาม ดัชนีการลงทุนภาคเอกชนลดลง 11.3% ใกล้เคียงกับเดือนก่อน เนื่องจากผู้ประกอบการรอประเมินการฟื้นตัวของเศรษฐกิจทั้งในประเทศและต่างประเทศ แต่ยอดการจำหน่ายปูนซีเมนต์เพิ่มขึ้นในอัตราเร่งจากการลงทุนด้านโครงสร้างพื้นฐานของภาครัฐ
สำหรับการผลิตภาคเอกชน ขยายตัว 9.8% จากเดือนก่อนหน้า เนื่องจากการผลิตอาหารทะเลกระป๋องและอาหารทะเลแช่เย็นแช่แข็งและแปรรูปเพิ่มขึ้นตามความต้องการของตลาดหลัก ประกอบกับราคาวัตถุดิบปลาทูน่าในการผลิตอาหารกระป๋องอยู่ในระดับต่ำจูงใจให้สั่งซื้อเพิ่มขึ้น แต่ถ้าเทียบกับช่วงเดียวกันปีก่อน การผลิตภาคเอกชนลดลง 1.7% ตามการลดลงของการผลิตยางแปรรูปเพื่อส่งออกไปตลาดหลักอย่างจีนที่เศรษฐกิจชะลอตัว และการผลิตน้ำมันปาล์มที่ลดลงตามวัตถุดิบที่ตึงตัวจากภัยแล้งในปีก่อน ทำให้ภาครัฐนำเข้าน้ำมันปาล์มดิบ 5 หมื่นตัน
ขณะที่ผลผลิตสินค้าเกษตรยังลดลงจากยางและปาล์มน้ำมัน แต่ผลผลิตกุ้งขาวเริ่มมีแนวโน้มเพิ่มขึ้น ส่งผลให้ดัชนีผลผลิตสินค้าเกษตรปรับดีขึ้น โดยลดลงจากเดือนเดียวกันปีก่อน 9.4% ชะลอลงจากเดือนก่อนที่ลดลง 14.3% ส่วนดัชนีราคาสินค้าเกษตรลดลง 11.9% ตามราคากุ้งขาวและยาง 
ทั้งนี้ เงินให้สินเชื่อเดือน ม.ค. มี 649,400 ล้านบาท ลดลง 7.4% เนื่องจากธนาคารพาณิชย์บางแห่งโอนสินเชื่อไปบันทึกบัญชีสำนักงานใหญ่แทน